Սարգիս Մոմճյան

Սարգիս Մոմճյան (), հայ բժիշկ։

Կենսագրություն 
Սարգիս Մոմճյանը ծնվել է 1875 թվականին, Խարբերդի նահանգի Դերսիմի գավառի Խոզաթի գավառակի կենտրոն Խոզաթ ավանում կամ Մելիտինեում։ Նախնական կրթությունն ստացել է ծննդավայրի թաղային վարժարանում։ 1894 թվականին ավարտել է ամերիկացի միսիոներների Խարբերդի Եփրատ քոլեջը։ 1898-1899 թվականներին ավարտել է Բեյրութի ամերիկյան համալսարանի բժշկական ֆակուլտետը։ 1899 թվականին վերադարձել է Խարբերդ և բժիշկ աշխատել։ 1900 թվականին մեկնել է ԱՄՆ և վիրաբուժություն ուսանել Բալթիմորի և Յեյլի բժշկական համալսարաններում։ 1901 թվական ԱՄՆ-ի Ջոն Հոփ Քինս հիվանդանոցում վիրաբույժի օգնական է աշխատել։ 1901 թվականի աշնանը վերադարձել է Թուրքիա և Կ.Պոլսում մասնագիտական քննությունները հանձնելուց հետո վերադարձել Խարբերդ, Խոզաթ։ Կարճ ժամանակ անց դարձել է Խարբերդի Խոզաթի անվանի վիրաբույժը, տեղի կառավարչի և երևելի անձանց ընտանեկան բժիշկը։ 1911 թվականի դրությամբ աշխատել է Խարբերդում, Խոզաթում։ 1911 թվականին Կ.Պոլիսի «Բժիշկ» պարբերականում հոդված է տպագրել։ 1915 թվականի ապրիլին Խարբերդում Խոզաթում ձերբակալվել է, բանտարկվել և աքսորվել Մելիտինե։ Սպանվել է 1915 թվականին, Խոզաթում Մելիտինեում, ի թիվս բազմաթիվ հայ մտավորականների՝ 40 տարեկանում։ Կինը՝ Վիկտորիան և Նուբարը որդին կորել են տարագրության ճանապարհին։ Սիրվարդը դուստրն ու Հայկ որդին մազապուրծ փրկվելով գոյատևել են ու հետագայում բնակվել Նյու Յորքում։

Գրականություն 
 Երեւանեան Գէորգ Ս., Պատմութիւն Չարսանճագի հայոց, Պէյրութ, 1956։
 Կարոյեան Գասպար, Մեծ Եղեռնի նահատակ հայ բժիշկները (անոնց պատգամները), Պոսթոն, 1957։
 Յուշամատեան Մեծ Եղեռնի (1915-1965), պատրաստեց Գերսամ Ահարոնեան, Պէյրութ, 1965։
 Թէոդիկ, Յուշարձան նահատակ մտաւորականութեան, Բ. տպագրութիւն, Երեւան, ապրիլ 24, 1985։
 Խաչատրյան Լուսինե և Բաբլումյան Արփինե (կազմողներ), Ցուցակ Հայոց ցեղասպանության զոհերի (1915-1923 թթ.), հ. 2, Խարբերդի նահանգ, Երևան, 2004։

Աղբյուր 

Հայ բժիշկներ
1875 ծնունդներ
1915 մահեր
Բեյրութի ամերիկյան համալսարանի շրջանավարտներ
Հայոց ցեղասպանության զոհեր